PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/071	Bratislava 17. júna 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom OZETA NEO, a.s., Veľkomoravská 9, 911 05 Trenčín, IČO: 36 329 843 vo veci koncentrácie spočívajúcej v získaní nepriamej kontroly podnikateľom OZETA NEO, a.s., Veľkomoravská 9, 911 05 Trenčín, IČO: 36 329 843 nad časťou podniku podnikateľa MAYTEX, a.s. v konkurze, 1. mája 1207, 031 17 Liptovský Mikuláš, IČO: 31 561 616 prostredníctvom podnikateľa VelveTex, a.s., Dopravná 9, 955 01 Topoľčany, IČO: 36 562 122

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní nepriamej kontroly podnikateľom OZETA NEO, a.s., Veľkomoravská 9, 911 05 Trenčín, IČO: 36 329 843 nad časťou podniku podnikateľa MAYTEX, a.s. v konkurze, 1. mája 1207, 031 17 Liptovský Mikuláš, IČO: 31 561 616 prostredníctvom podnikateľa VelveTex, a.s., Dopravná 9, 955 01 Topoľčany, IČO: 36 562 122 na základe Kúpnej zmluvy na predaj nehnuteľností uzatvorenej medzi podnikateľom VelveTex, a.s. a JUDr. Vladimírom Noskom, správcom konkurznej podstaty úpadcu MAYTEX, a.s. v konkurze zo dňa 14. 5. 2005,  Kúpnej zmluvy na predaj hnuteľných vecí uzatvorenej medzi podnikateľom VelveTex, a.s. a JUDr. Vladimírom Noskom, správcom konkurznej podstaty úpadcu MAYTEX, a.s. v konkurze zo dňa 14. 5. 2005, Kúpnej zmluvy na predaj zásob uzatvorenej medzi podnikateľom VelveTex, a.s. a JUDr. Vladimírom Noskom, správcom konkurznej podstaty úpadcu MAYTEX, a.s. v konkurze zo dňa 14. 5. 2005, Dohody o stanovení postupu pri prevzatí nepeňažných pracovnoprávnych záväzkov úpadcu MAYTEX, a.s. v konkurze uzatvorenej medzi podnikateľom VelveTex, a.s. a JUDr. Vladimírom Noskom, správcom konkurznej podstaty úpadcu MAYTEX, a.s. v konkurze zo dňa 13. 5. 2005, Zmluvy o odplatnom prevode cenných papierov emitenta VelveTex, a.s. uzatvorenej medzi podnikateľom OZETA NEO, a.s. a Miroslavom Trepáčom zo dňa 21. 4. 2005 a Zmluvy o odplatnom prevode cenných papierov emitenta VelveTex, a.s. uzatvorenej medzi podnikateľom OZETA NEO, a.s. a Ing. Jánom Balážom zo dňa 21. 4. 2005  z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným pod číslom 2995/2004 dňa 26. 5. 2005 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v získaní nepriamej kontroly podnikateľom OZETA NEO, a.s., Veľkomoravská 9, 911 05 Trenčín, IČO: 36 329 843 (ďalej len „Ozeta Neo“) nad časťou podniku podnikateľa MAYTEX, a.s. v konkurze, 1. mája 1207, 031 17 Liptovský Mikuláš, IČO: 31 561 616 (ďalej len „Maytex“) prostredníctvom podnikateľa VelveTex, a.s., Dopravná 9, 955 01 Topoľčany, IČO: 36 562 122 (ďalej len „VelveTex“) na základe Kúpnej zmluvy na predaj nehnuteľností uzatvorenej medzi podnikateľom VelveTex, a.s. a JUDr. Vladimírom Noskom, správcom konkurznej podstaty úpadcu MAYTEX, a.s. v konkurze zo dňa 14. 5. 2005,  Kúpnej zmluvy na predaj hnuteľných vecí uzatvorenej medzi podnikateľom VelveTex, a.s. a JUDr. Vladimírom Noskom, správcom konkurznej podstaty úpadcu MAYTEX, a.s. v konkurze zo dňa 14. 5. 2005, Kúpnej zmluvy na predaj zásob uzatvorenej medzi podnikateľom VelveTex, a.s. a JUDr. Vladimírom Noskom, správcom konkurznej podstaty úpadcu MAYTEX, a.s. v konkurze zo dňa 14. 5. 2005, Dohody o stanovení postupu pri prevzatí nepeňažných pracovnoprávnych záväzkov úpadcu MAYTEX, a.s. v konkurze uzatvorenej medzi podnikateľom VelveTex, a.s. a JUDr. Vladimírom Noskom, správcom konkurznej podstaty úpadcu MAYTEX, a.s. v konkurze zo dňa 13. 5. 2005, Zmluvy o odplatnom prevode cenných papierov emitenta VelveTex, a.s. uzatvorenej medzi podnikateľom OZETA NEO, a.s. a Miroslavom Trepáčom zo dňa 21. 4. 2005 a Zmluvy o odplatnom prevode cenných papierov emitenta VelveTex, a.s. uzatvorenej medzi podnikateľom OZETA NEO, a.s. a Ing. Jánom Balážom zo dňa 21. 4. 2005.
 
Na základe tohto oznámenia sa dňa 26. 5. 2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0063/OK/2005, o čom úrad informoval oznamovateľa koncentrácie listom č. 3191/PMÚ SR/2005 zo dňa 7. 6. 2005.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Oznamovateľ koncentrácie doplnil oznámenie koncentrácie listom zaevidovaným úradom pod číslom 3296/2005 dňa 10. 6. 2005.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť Ozeta Neo je akciovou spoločnosťou zapísanou v Obchodnom registri Okresného súdu Trenčín, oddiel Sa, vložka číslo 10337/R. Ozeta Neo sa zaoberá predovšetkým výrobou a predajom konfekčných odevov a zákazkovým šitím na mieru. Ozeta Neo vyrába obleky, saká, nohavice, pánske spoločenské oblečenie, pánske oblečenie na voľný čas, vesty, plášte, sukne a kostýmy. Ozeta Neo nadviazala na činnosť spoločnosti Ozeta odevné závody, a.s., Trenčín potom, čo v roku 2003 (vtedy ešte ako Maxitex, s.r.o., Trenčín) získala v konkurznom konaní hlavnú časť majetku spoločnosti Ozeta odevné závody, a.s., Trenčín. Ozeta Neo je súčasťou skupiny podnikov, ktorých najvyššou holdingovou spoločnosťou je Penta Holding Limited so sídlom na Cypre (ďalej len „Penta Holding“). Penta Holding kontroluje v Slovenskej republike viacero podnikov pôsobiacich v rozličných odvetviach hospodárstva, avšak žiaden z nich nepôsobí v oblasti výroby a predaja konfekčných odevov a ani v textilnom priemysle.

Vzhľadom na to, že spoločnosť Ozeta Neo je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Maytex je akciovou spoločnosťou zapísanou v Obchodnom registri Okresného súdu Žilina, oddiel Sa, vložka číslo 69/L. Hlavným predmetom činnosti spoločnosti Maytex je výroba umelohodvábnych tkanín a konfekčných odevov. Maytex vyrába podšívky, plášťovky, županoviny, bytový textil, technické tkaniny a ľahkú konfekciu. Na majetok spoločnosti Maytex bol od februára 2004 vyhlásený konkurz.

Vzhľadom na to, že spoločnosť Maytex je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Podľa § 9 ods. 3 zákona časť podniku podnikateľa podľa § 9 ods. 1 písm. b) zákona je na účely tohto zákona organizačná zložka podniku (§ 7 Obchodného zákonníka) alebo aktíva, na ktorých základe možno dosahovať obrat.

Dňa 14. 5. 2005 boli medzi spoločnosťou VelveTex ako kupujúcim a JUDr. Vladimírom Noskom, správcom konkurznej podstaty úpadcu Maytex ako predávajúcim uzatvorené kúpne zmluvy na predaj nehnuteľností, na predaj hnuteľných vecí a na predaj zásob a zároveň bola medzi týmito spoločnosťami uzatvorená Dohoda o stanovení postupu pri prevzatí nepeňažných pracovnoprávnych záväzkov úpadcu Maytex. Uzavretiu týchto zmlúv predchádzalo vyhodnotenie III. kola speňažovania súborov majetku patriacich do konkurznej podstaty úpadcu Maytex, v rámci ktorého bola záväzná ponuka spoločnosti VelveTex na súbor majetku č. S 001 – Core business vyhodnotená ako víťazná. 

Dňa 21. 4. 2005 boli medzi podnikateľom Ozeta Neo ako kupujúcim a  Miroslavom Trepáčom a Ing. Jánom Balážom ako predávajúcimi uzatvorené Zmluvy o odplatnom prevode cenných papierov emitenta VelveTex, na základe ktorých získa podnikateľ Ozeta Neo 100 % akcií spoločnosti VelveTex. Následne Krajský súd v Banskej Bystrici opatreniami zo dňa 27. 4. 2005 a 13. 5. 2005 predaj súboru majetku č. S 001 – Core business úpadcu Maytex záujemcovi VelveTex schválil. Konečným dôsledkom vyššie uvedených zmlúv nadobudne podnikateľ Ozeta Neo prostredníctvom spoločnosti VelveTex, ktorej bude jediným akcionárom, vlastnícke práva k súboru majetku č. S 001 – Core business úpadcu Maytex.

Súbor majetku č. S 001 – Core business úpadcu Maytex tvorí súhrn nehnuteľností, hnuteľného majetku, zásob, práv a iných majetkových hodnôt slúžiacich k prevádzkovaniu hlavnej činnosti podnikateľa Maytex. Konkrétne položky zaradené do súboru majetku č. S 001 – Core business úpadcu Maytex boli označené za predmet obchodného tajomstva a sú súčasťou spisového materiálu. Okrem uvedených aktív prevezme VelveTex do pracovno-právneho vzťahu aj väčšinu zamestnancov podnikateľa Maytex. Na základe analýzy súboru majetku č. S 001 –Core business úpadcu Maytex úrad zistil, že tento majetok predstavuje podstatný majetok podnikateľa Maytex spojený s výrobou a predajom textílií a odevov, a preto je možné tomuto majetku priradiť doterajší obrat dosahovaný podnikateľom Maytex. Z uvedeného dôvodu dospel úrad k záveru, že prevádzaný majetok predstavuje aktíva, na základe ktorých možno dosahovať obrat a teda je časťou podniku podľa § 9 ods. 3 zákona. Zároveň úrad zo stanov zistil, získaním 100 % akcií spoločnosti VelveTex získa podnikateľ Ozeta Neo možnosť vykonávať výlučnú kontrolu nad spoločnosťou VelveTex.

Z vyššie uvedených skutočností dospel úrad k záveru, že na základe vyššie uvedených zmlúv dochádza k získaniu nepriamej kontroly podnikateľom Ozeta Neo nad časťou podniku podnikateľa Maytex prostredníctvom podnikateľa VelveTex podľa § 9 ods. 1 písm. b) v spojení s § 9 ods. 4 písm. a) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Podľa § 10 ods. 11 zákona oznámenie koncentrácie podáva podnikateľ, ktorý získava kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že účastníkom správneho konania je podnikateľ Ozeta Neo, ktorý získava nepriamu kontrolu nad časťou podniku podnikateľa Maytex.

V prípadoch kedy koncentrácia má formu získania výlučnej kontroly nad časťou podniku podnikateľa, účastníkom koncentrácie na strane nadobúdateľa kontroly je podnikateľ, ktorý získava výlučnú kontrolu nad časťou podniku podnikateľa a na strane nadobúdaného subjektu účastníkom koncentrácie je podnikateľ, nad ktorého časťou sa kontrola získava, vzhľadom na to, že vo všeobecnosti časť podniku podnikateľa nemá právnu subjektivitu. 

Z uvedeného vyplýva, že účastníkom predmetnej koncentrácie je podnikateľ Ozeta Neo, ktorý získava nepriamu kontrolu nad časťou podniku podnikateľa Maytex, ako aj podnikateľ Maytex.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie sa za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov:
a)	účastníka koncentrácie, 
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu 
2.	má právo vykonávať viac ako polovicu hlasovacích práv
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b)
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Na základe informácií poskytnutých v oznámení koncentrácie úrad zistil, že spoločný celosvetový celkový obrat podnikateľov Ozeta Neo a Maytex za uzavreté účtovné obdobie predchádzajúce vzniku koncentrácie, t.j. rok 2004 presahuje 1,2 mld. Sk. Úrad ďalej zistil, že podnikateľ Maytex za uzavreté účtovné obdobie predchádzajúce vzniku koncentrácie dosiahol v Slovenskej republike celkový obrat nižší ako 360 mil. Sk, a teda koncentrácia nepodlieha kontrole úradu podľa § 10 ods. 1 písm. a) zákona. 

V nasledujúcom úrad zisťoval, či druhý účastník koncentrácie, podnikateľ Ozeta Neo dosiahol v Slovenskej republike obrat aspoň 500 mil. Sk a aspoň jeden ďalší účastník koncentrácie dosiahol celosvetový celkový obrat najmenej 1,2 mld. Sk. Keďže celosvetový celkový obrat podnikateľa Maytex nedosiahol 1,2 mld. Sk, nie je potrebné zaoberať sa vyčíslením obratu podnikateľa Ozeta Neo v Slovenskej republike. Na základe uvedeného úrad zistil, že predmetná koncentrácia nepodlieha kontrole úradu ani podľa § 10 ods. 1 písm. b) zákona. Konkrétne údaje boli označené za predmet obchodného tajomstva a sú súčasťou spisového materiálu.

Z vyššie uvedeného vyplýva, že posudzovaná koncentrácia nepodlieha kontrole úradu. Podľa § 32 ods. 2 písm. c), úrad zastaví konanie rozhodnutím, ak dôvod na konanie nebol daný alebo odpadol. Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	štátny radca –
	splnomocnenkyňa pre koncentrácie

Rozhodnutie sa doručuje:

OZETA NEO, a.s.
Veľkomoravská 9
911 05 Trenčín